આપણે ભુલાવી દીધેલી ગૌરવપ્રદ દાસ્તાન ફરીપાછી બહાર લાવવા બદલ ડિરેક્ટર રાજા ક્રિશ્ન મેનન અને ફિલ્મના જથ્થાબંધ પ્રોડ્યુસરોને અભિનંદન આપવા ઘટે. એકમાત્ર બિનજરૂરી ફાઇટ સીનને બાદ કરતાં અક્ષય કુમાર પર્ફેક્ટ્લી કન્વિન્સિંગ છે. એવી જ કન્વિન્સિંગ ક્યુટ કુડી નિમ્રત કૌર છે (ખાલી એ સમજાયું નહીં કે ધડ ઉપર માથું ન હોય એવી સ્થિતિમાં પણ એ પોતાનો પર્ફેક્ટ્લી ટચઅપ થયેલો મૅકઅપ કેવી રીતે જાળવી શકી હશે?) પરંતુ સૌથી વધુ ધ્યાન ખેંચ્યું દિલ્હીમાં વિદેશ ખાતામાં બેસીને પોતાની ફરજ બજાવનારા બાબુ ‘સંજીવ કોહલી’ના પાત્રમાં કુમુદ મિશ્રાએ. એમણે મિનિમમ ડાયલોગ્સથી પણ પોતાની અસરકારકતા બતાવી દીધી છે. ફિલ્મનું જો સૌથી મોટું અને ખોટું કાસ્ટિંગ હોય છે ઇરાકી મૅજર બનતા ઇનામુલ હક. ‘ફિલ્મિસ્તાન’વાળા ઇનામુલ ભયાનકને બદલે કોમિક લાગે છે. એક્ટર પૂરબ કોહલીનું કેરેક્ટર નાનું છે પણ હૃદયસ્પર્શી છે. સુરેન્દ્ર પાલ અને નિનાદ કામત બહુ દહાડે દેખાયા છે, તો અવતાર ગિલ ‘વઝિર’ પછી ફરી પાછા હાઉકલી કરીને જતા રહ્યા છે.